AlexejDobrolubov/national_council_slovak_2010 huggingface dataset:
90. schôdza NR SR - 10.deň - A. dopoludnia
Dátum: 2023-05-17
Poslanec: Kozelová, Monika (-)
Druh vystúpenia: Vystúpenie s faktickou poznámkou

86. No jak k, k tomuto poslednému, k tejto poslednej rozprave len toľko. Vetu, ktorú, ktorú som si zapamätala z toho, čo ste hovorili, okrem toho, toho ostatného bolo, že toto sme tu už počuli. Áno. Už dva dni tu počúvame to isté dokolečka. Prosím vás, už si prestaňte honiť vaše predvolebné egá a to myslím úplne všetkých. Tuto kolega Kuffa s kolegom Tarabom majú jediný problém kopať do Budaja. Nič iné, o nič iné im nejde v faktických pripomienkach. Všetko som tu už počula. Už dva dni tu počúvam to isté. Naozaj musíte všetci ísť do rozpravy k tomu istému? Je tu xy ďalších zákonov, ktoré neriešime, len preto, že najskôr sme si dva dni honili ego tuto na Igorovi Matovičovi s jeho atómovkou a teraz si dva dni honíme ego na spaľovacích motoroch. Skúste sa zamyslieť a kto môžete, zbytočne nerozprávajte, ak ste to tu už raz počuli. A toto všetko o spaľovacích motoroch tu už počúvam dva dni.
90. schôdza NR SR - 7.deň - B. popoludní
Dátum: 2023-05-11
Poslanec: Kozelová, Monika (-)
Druh vystúpenia: Vystúpenie s faktickou poznámkou

90. Ja len Igorovi, ja som dobiehala, takže nepočula som to celé, ale, ale super, že teda okrem mňa aj niekto iný začína rozmýšľať nad tým, nad tým takýmto spôsobom. A, Peťo Vons, máš absolútnu pravdu. Pokiaľ nebudeme mať z čoho tých športovcov vyberať, tak ten šport u nás pôjde naozaj stále dolu vodou. A je to, je to čím ďalej, tým horšie. Okrem toho, že tie decká nešportujú, že nechodia na tú telesnú výchovu, fakt ako ani nie je sa kde prísť pozrieť na nejaké decká, ktoré športujú, a možno aby si aj tie jednotlivé, jednotlivé tímy vybrali. Čiže neustále sa na šport spolieha iba na športujúcich rodičov, ktorí kedysi športovali a vedú svoje deti k športu. Ale to nie je o tom. Celé je to o tom, že ten šport prináša tým deckám hlavne zdravie. A to musíme podporovať. Ja ešte raz chcem poďakovať Karolovi, lebo ja sledujem tú jeho cestu a tá cesta je dlhá, dlhá a bojuje, bojuje ako lev, takže ďakujem, to je všetko.
90. schôdza NR SR - 7.deň - A. dopoludnia
Dátum: 2023-05-11
Poslanec: Kozelová, Monika (-)
Druh vystúpenia: Vystúpenie s faktickou poznámkou

42. Pán poslanec Baránik, takéto výzvy dávate vy nám pravidelne, ale tak na to sa vykašlime teraz, tu nejde, tu nejde o túto výzvu, ide o to, čo ste povedali. Ja som rada, že ste spomenuli Hedvigu Malinovú, pretože prípad Hedvigy Malinovej je vyslovene ukážkový. Na druhej strane, aby som vás doplnila, ja spomeniem len únos Vietnamca. To je, to je ďalší taký prípad toho, ako sa veci naťahujú a naťahujú sa zbytočne napriek tomu, že dajme tomu Nemecko jasne predložilo aj generálnemu prokurátorovi, aj všetkým ostatným všetky dôkazy, všetky spisové materiály, ale nekoná sa. Nekoná sa prečo? To by teda mňa osobne zaujímalo, ale predpokladám, že sa čaká na to, že sa príde s nejakou tri-šesť-trojkou. Máte pravdu, že zdržiavanie na Generálnej prokuratúre už sa stalo národným športom, lebo to je, ako ste povedali a myslím si, že ja to, ja to tiež tak čítam, je to také, ako keby kvázi čakanie na, na zabúdanie spoločnosti, že vôbec niekde nejaký prípad bol a potom sa to, potom sa to potichučky spláchne, tak ako to splachoval pán prokurátor Kováčik, a myslím si, že tentokrát to nebude nejak iné. Takže ešte raz, ďakujem, že ste spomenuli prípad Hedvigy Malinovej a že ste doplnili veci, ktoré možno nepovedal Juraj Šeliga vo svojom, vo svojom prejave, ale, ale doplnili, doplnili jeho veľmi podstatnú rozpravu. Ďakujem.
90. schôdza NR SR - 7.deň - A. dopoludnia
Dátum: 2023-05-11
Poslanec: Kozelová, Monika (-)
Druh vystúpenia: Vystúpenie s faktickou poznámkou

8. Pán poslanec Taraba, váš návrh revízie tri-šesť-trojky vy, mne osobne skôr príde ako koniec demokracie na Slovensku. To vám hovorím na rovinu. Opierať sa tu o nejaké komandá, ktoré niekde vtrhnú, tak áno, môžete tým mlžiť, ale to nie je vôbec podstatné v celom tomto procese prerokovávania vášho návrhu zákona. V podstate tu ide len o jedno, a treba to pomenovať hneď a na rovinu, odovzdanie absolútnej moci do rúk generálneho prokurátora Žilinku. Ja chápem, veľa kamarátov je v base a treba ich vytiahnuť a veľa tam ešte možno príde, nevidím do toho, nie som v polícii, neviem, koľko rozpracovaných ďalších, ďalších prípadov je, ale myslím si, že skôr je to, skôr je to preventívne opatrenie, aby sa tam podľa možnosti ani nedostali a tým pádom aby sa o nich ani nehovorilo. A keď už sa tam dostanú, tak nech už majú úplne od začiatku jasno, že majú cestu z akéhokoľvek vyšetrovania, z čohokoľvek von. Čiže toto je len a len čisto návrh na likvidáciu celej demokracie na Slovensku. Takto to vidím ja, nie som právnik, ale takto čítam váš návrh.
90. schôdza NR SR - 5.deň - B. popoludní
Dátum: 2023-05-09
Poslanec: Kozelová, Monika (-)
Druh vystúpenia: Vystúpenie s faktickou poznámkou

84. Ja len chcem povedať, že v podstate to je riešené tak, a tým odpovedám pánovi poslancovi Cmorejovi, je to riešené tak, že, v zákone, že obec splatí istinu a odpustia sa jej dlhy. Veriteľ si bude môcť odpísať, odpísať svoj dlh z daní. Takže takto je to riešené. A týmto chcem aj poďakovať ministerstvu spravodlivosti, že nám pomohlo s tým zákonom. Ďakujem.
90. schôdza NR SR - 13.deň - B. popoludní
Dátum: 2023-05-23
Poslanec: Krajčí, Marek (OĽANO)
Druh vystúpenia: Vystúpenie s faktickou poznámkou

158. Ďakujem veľmi pekne, pán poslanec, za to vystúpenie a súhlasím. Tieto doplnenia sú žiadúce, aj preto som navrhol, aby sa moment, tento zákon pokiaľ ho postúpime do druhého čítania, ním zaoberali aj nasledujúce výbory a jeden z nich je Národnej rady Slovenskej republiky pre verejnú správu a regionálny rozvoj, kde by sa mohlo skúsiť do zákona doplniť práve možnosť financovania. Bol tu, ako si aj ty sám spomenul, návrh, myslím, že veľmi konštruktívny od poslanca Vetráka, no a, samozrejme, ústavnoprávny výbor by eventuálne sa mohol pohrať s myšlienkou, že akým spôsobom zaviesť kontrolu tohto veľmi dôležitého a dôležitého ustanovenia. Ja predpokladám, že ten návrh posunieme do druhého čítania, že tieto výbory zasadnú aj k tomuto návrhu zákona a že poslanci, ktorým ide naozaj o to, aby sme zachraňovali tých 200 životov ročne, tak že prídu s konštruktívnymi nápadmi, myšlienkami. A takisto ako ja aj ty a myslím, že aj toto plénum sme ochotní odhlasovať tieto zmeny, eventuálne sa aj podieľať na ich realizácii, vymyslení. Ja sám som rozprával, ako si povedal, s našimi spoločnými známymi a tieto veci som im navrhoval, takže vyskúšame aj my nad niečím pouvažovať a verím, že dáme dokopy v tom druhom čítaní ešte dobrý pozmeňujúci návrh.
90. schôdza NR SR - 13.deň - B. popoludní
Dátum: 2023-05-23
Poslanec: Krajčí, Marek (OĽANO)
Druh vystúpenia: Vystúpenie

144. Ďakujem pekne za slovo. Vážený pán predsedajúci, vážené poslankyne, poslanci, milí prítomní, v súlade s § 80 ods. 1 zákona o rokovacom poriadku som bol určený za spravodajcu k návrhu uvedeného zákona, tlač 1627. Návrh spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre verejnú správu a regionálny rozvoj a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady Slovenskej republiky pre zdravotníctvo. Odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, prosím, otvorte všeobecnú rozpravu, do ktorej sa hlásim.
90. schôdza NR SR - 13.deň - B. popoludní
Dátum: 2023-05-23
Poslanec: Krajčí, Marek (OĽANO)
Druh vystúpenia: Vystúpenie s faktickou poznámkou

128. Ďakujem veľmi pekne za slovo, aj predkladateľom za tento návrh zákona. Úprimne, ide naozaj o našu povinnosť pomôcť tým, ktorí slúžia, ktorí častokrát obetovali, by som povedal, všetko zo svojho života pre to, aby mohli pomáhať druhým a ja si myslím, že v tejto situácii ten príspevok od štátu, ktorý dostávali na svoje mzdy, bol naozaj veľmi nízky. A som veľmi rád, že týmto spôsobom by sa mohol dorovnať aspoň na tú úroveň minimálnej mzdy. Treba si uvedomiť, že cirkvi podobné ako podobne ako organizácia tretieho sektora, ale si dovolím povedať v ešte oveľa väčšej miere, realizujú obrovské množstvo charitatívnych projektov, bez ktorých by naša krajina veľmi vážne zápasila s mnohými izmami, ktoré tu sú. Nedá mi spomenúť si napríklad len na pomoc marginalizovaných skupinách. Nakoniec pomoc cirkvi v marginalizovaných skupinách ohodnotila aj štúdia Slovenskej akadémie vied ako najefektívnejšiu zo všetkých form, form pomoci a to je, samozrejme, len jedna z vecí. Takže veľká vďaka cirkvi, jej duchovným, ktorí sa nasadzujú preto, aby mohli pomáhať ľuďom v tejto krajine. A ako bolo správne povedané, nie len veriacim na mnohých sférach celospoločenského života a toto si myslím, že je len naozaj niečo, kedy môžme povedať nie, že ďakujeme, ale že aj prepáčte, že takýmto naozaj smiešnym spôsobom sme doteraz financovali platy našich duchovných. Mnohé cirkvi ich museli dorovnávať, mnohé to nerobili a títo duchovní aj za takéto naozaj prostriedky ďalej verne slúžili a pomáhali ostatným. Takže ešte raz veľká vďaka a z mojej strany veľká podpora.
90. schôdza NR SR - 3.deň - A. dopoludnia
Dátum: 2023-05-04
Poslanec: Krajčí, Marek (OĽANO)
Druh vystúpenia: Vystúpenie s faktickou poznámkou

71. Ďakujem. Podľa mňa nejde o prílepok. Je to, ad jedna, pozmeňujúci návrh k zákonu, ktorý momentálne teraz je otvorený. Ide o reformu stavebnej legislatívy, pretože nejde typicky o Lex Rázsochy. Hoci som v odôvodnení uviedol, že mohol by sa použiť aj na túto nemocnicu. Takisto sa môže použiť na iné stavby, ktoré budú vo verejnom záujme a budú mať teda ten štatút osvedčenia o významnej investícií, ktoré schvaľuje vláda. A, samozrejme, ako som v odôvodnení aj uviedol, je dôležité, aby EIA bola realizovaná, neovplyvňuje to záväznosť výsledku posúdenia vplyvu na životné prostredie oproti súčasnosti, táto navrhovaná úprava. A v prípade teda, že by výsledok EIA bol v rozpore s realizovanou štátnou expertízou, tak tá by sa, samozrejme, musela urobiť opäť, teda urobiť znova. Pokiaľ by bol, samozrejme, v súlade, tak tento návrh zákona umožňuje, presne ako bolo povedané predrečníkom, vyhlásiť skôr verejné obstarávanie na zhotoviteľa stavby, a tým pádom štát môže ušetriť niekoľko týždňov. Naozaj je to podľa toho, ako ten štátny úradník využije tento navrhovaný zákon k tomu, aby urýchlil tú stavbu v strategickom štátnom význame. Ďakujem.
90. schôdza NR SR - 2.deň - B. popoludní
Dátum: 2023-05-03
Poslanec: Krajčí, Marek (OĽANO)
Druh vystúpenia: Vystúpenie v rozprave

178. Ďakujem pekne. Ja mám ešte povinnosť na základe rozpravy, ktorá bola na výbore pre zdravotníctvo (ruch v sále), nakoľko sme na... Veľmi ma to vyrušuje, prepáčte. Nakoľko v rámci tripartity tam došlo k zásadnej pripomienke zo strany slovenského odborového zväzu a na výbore pre zdravotníctvo sme riešili túto pripomienku aj za prítomnosti predstaviteľov Úradu verejného zdravotníctva, aj hlavného hygienika a takisto sme zistili, že dokonca táto zásadná pripomienka nenarazila ani na zásadný odpor zamestnávateľov. A išlo o to, že všeobecný záväzný predpis, právny predpis, vyhláška Ministerstva zdravotníctva Slovenskej republiky č. 99/2016 Z. z. o podrobnostiach o ochrane zdravia pred záťažou teplom a chladom určuje opatrenia na zníženie nepriaznivého vplyvu záťaže teplom a chladom na zdravie zamestnancov. Tieto opatrenia sú všeobecné a je nutné, aby sa na každom pracovisku prijali konkrétne opatrenia, ktoré sú potrebné a vyhovujúce v danom subjekte. Každé pracovisko má iné stavebno-technické riešenie, individuálnu a kolektívnu ochranu zamestnancov, je rôzne pracovné prostredie a podmienky práce, spolupôsobenie ďalších faktorov práce, vykonávaná rôzna pracovná činnosť, vrstvy oblečenia pri práci, sálavé teplo napríklad z osvetľovacích telies a podobne. Toto všetko je potrebné zvážiť pri prijímaní opatrení, preto navrhujeme ponechať povinnosť zamestnávateľa vypracovať vnútorný predpis po dohode so zástupcom zamestnancov tak, ako je to v súčasne platnom znení zákona. Takže ja v mene poslancov výboru pre zdravotníctvo predkladám pozmeňujúci návrh poslancov Národnej rady Slovenskej republiky Mareka Krajčího, Vladimíra Baláža, Evy Horváthovej, Moniky Kaveckej, Richarda Rašiho, Mareka Šefčíka a Anny Záborskej k vládnemu návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1465). V čl. I v 100. bode § 37 ods. 3 sa za prvú vetu vkladá druhá veta, ktorá znie: „Zabezpečovanie opatrení pri nadmernej záťaži teplom a chladom pri práci z dôvodu tepelnej záťaže z technológie je zamestnávateľ povinný po dohode so zástupcom zamestnancov upraviť vnútorným predpisom." Ďakujem. Skončil som.
90. schôdza NR SR - 2.deň - B. popoludní
Dátum: 2023-05-03
Poslanec: Krajčí, Marek (OĽANO)
Druh vystúpenia: Vystúpenie v rozprave

162. Ďakujem pekne. Ja chcem ešte jednu novú tému otvoriť, ale predtým ešte predsa len, pán doktor Urban, myslím, že liekovú knižku vidíte, to znamená, ktoré lieky berie, vidíte. Je pravda, že vy nevidíte to, čo vidí všeobecný lekár, teda tú jeho celú anamnestickú históriu, ale lieky, ktoré tak ako záchranári ich vidia, keď sa tam pripoja, tak okamžite vedia, ak, na akých liekoch je ten pacient, však ten pacient nemusí byť vôbec pri vedomí, tak toto isté vidí aj špecialista. To keby naozaj tak nebolo, tak toto by naozaj bol problém. Hoci ja som tiež špecialista a ako vždycky moja prvá otázka bola, ktoré lieky berete, a bez problémov mi ich väčšinou rodičia teda mojich detí vedeli všetky vymenovať, a tým pádom som vedel tú liečbu, samozrejme, ordinovať. Ale viem si predstaviť, že môžu byť niektorí ľudia, čo zabúdajú, najmä tí starší, demencia je tam a tak ďalej. Takže... ale naozaj tá lieková knižka, tú by ste podľa mňa mali k nej mať prístup. Eventuálne sa môžeme potom na výbore ešte na túto tému aj pobaviť, zistiť teda, že kde je problém. Ja som chcel ešte otvoriť jednu tému, a to je, v tejto novele dochádza k posunu limitov pre výdavky na lieky na výnimky. A tu naozaj tiež momentálne tá situácia je taká, že tie lieky, ktoré mali vstupovať do kategorizácie z tých takých, by som povedal, liekov, ktoré boli inovatívne, ktoré boli relatívne drahšie, tak sa predpokladalo, že tak ako budú vstupovať, tak budú postupne klesať lieky, ktoré budú zdravotné poisťovne predpisovať na výnimky, ale tá prax ukazuje, že žiaľ, nedarí sa úplne ukončiť liečbu pacientov, ktorí sú liečení na výnimky, a poisťovne už teraz avizujú, že sú týmto stropom viac-menej obmedzované, aby túto liečbu pacienti ďalej mohli brať. Takže ja vítam z tohto pohľadu ten návrh ministerstva zdravotníctva, že ten limit 3,9 % výdavkov na lieky pre rok ´23 je zrušený a pre rok ´24 zaviedli limit 2,9 %. Teda pardon, limit 2,9 % pre rok ´24 zvýšili na 3,9 %. Je pravda, že toto pravdepodobne bude mať vplyv na rozpočet viac ako 10 miliónov eur a s týmto podľa mňa by malo počítať ministerstvo financií pri tom, keď bude zvažovať dofinancovanie sektoru v rámci tohto roka. Takisto by som chcel upozorniť na návrh, ktorý uvoľňuje kritériá nákladovej efektívnosti pre vstup liekov do systému. Ja myslím, že tak ako to bolo doteraz, to bolo dobre nastavené, a to tým, že bolo potrebné, aby boli splnené dve zo súčasných podmienok, zlepšenie v klinickom ukazovateli o 30 % a zároveň preukázanie, že nie je iná intervencia hradená v danej indikácii, v tom prípade sa potom zvoľnili kritériá nákladovej efektívnosti lieku. Teraz je tam navrhnuté, aby tieto podmienky mohli platiť jednotlivo a nie teda súčasne, čo si my myslíme, že nie je dobrý návrh v tejto situácii, v ktorej sme, a teda budeme navrhovať, aby to zostalo tak, ako to bolo doteraz v zákone. Ďakujem zatiaľ pekne.
90. schôdza NR SR - 2.deň - B. popoludní
Dátum: 2023-05-03
Poslanec: Krajčí, Marek (OĽANO)
Druh vystúpenia: Vystúpenie s faktickou poznámkou

152. Ďakujem pekne za tie poznámky, ktoré som dostal aj k tomu vystúpeniu. Pán doktor Urban, ja si uvedomujem, že vznikajú rôzne problémy, a predtým vznikali napríklad tie, že napísal aj špecialista ten liek, potom dotyčný pacient prišiel k všeobecnému, znova si ho vypýtal, aj ten mu ho predpísal, vyhadzovali sa tie lieky, takže tu naozaj jedna aj druhá strana má svoje úskalia. Je pravda, že ten systém by mal lepšie sadnúť. A ja si myslím, že tam, kde bola dobrá vôľa na strane tých lekárov, tak podľa mňa sadol dobre. Tam, kde tí lekári si hádžu na seba, že ty to musíš predpísať, ja to predpisovať nebudem, tak okamžite vznikajú problémy. Ale skúsme naozaj, aj teraz máme to v parlamente, však spoločne teraz diskutujeme, skúsme aj na pôde zdravotníckeho výboru navrhnúť tak ten proces naprieč celým politickým spektrom, na ktorom skúsime nájsť zhodu, aby sme sa už potom neobviňovali. No, Janka, k tebe len toľko, že vieš, obvinenia nám dávať za to, že niekto krvácal a tak ďalej, to je, akože to je, to je strašné a podľa mňa úplne mimo, hej? To by si si nemala dovoľovať. Keď lekár nepredpísal liek svojmu pacientovi, a to už je jedno, či špecialista, alebo všeobecný, to ten náš zákon nehovoril, že on ho nemôže predpísať. On ho má predpísať. Ty si vieš predstaviť, keby si bola lekárka, že niekomu nepredpíšeš liek a pošleš ho, že tam si ho choď niekde zháňať? No ja teda nie. Ja nechápem, ten lekár čo urobil. To je trestnoprávna zodpovednosť na strane toho lekára. Tak, prosím ťa, nehádž to na zákonodarcov. Takže toto je ináč, takáto debata, keď takýmto spôsobom ty argumentuješ, to je naozaj vždycky veľmi náročné. Ďakujem veľmi pekne.
90. schôdza NR SR - 2.deň - B. popoludní
Dátum: 2023-05-03
Poslanec: Krajčí, Marek (OĽANO)
Druh vystúpenia: Vystúpenie v rozprave

132. Ďakujem veľmi pekne, pán predsedajúci. Vážené pani poslankyne, vážení páni poslanci, vážení prítomní, v súlade s § 80 ods. 1 zákona o rokovacom poriadku som bol určený za spravodajcu k návrhu uvedeného zákona, ktorý má tlač 1582. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre pôdohospodárstvo a životné prostredie a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
40. schôdza NR SR - 2.deň - A. dopoludnia
Dátum: 2021-09-17
Poslanec: Krištúfková, Petra (SME RODINA)
Druh vystúpenia: Vystúpenie

144. Ďakujem za slovo. Vážený pán predsedajúci, vážené kolegyne, kolegovia, v súlade s § 73 zákona o rokovacom poriadku som bola výborom určená za spravodajkyňu k návrhu zákona, ktorý je uvedený pod tlačou 659. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 689 zo 6. septembra 2021 navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní. Prosím, pán predsedajúci, otvorte všeobecnú rozpravu.
28. schôdza NR SR - 6.deň - A. dopoludnia
Dátum: 2021-05-12
Poslanec: Krištúfková, Petra (SME RODINA)
Druh vystúpenia: Vystúpenie s faktickou poznámkou

101. Ďakujem za slovo. Chcem za seba povedať, že zahlasujem za tento návrh zákona, ale takisto som názoru, že do druhého čítania by mala byť dopracovaná adresnosť. A som aj názoru, že treba naozaj reagovať promptne, to je ten dôvod, prečo budem reagovať za. Ale zároveň chcem dodať, že keď sme ako hnutie SME RODINA v minulom volebnom období ako opoziční poslanci predkladali návrhy zákonov, ktoré boli naozaj výborné, ktoré podporovali rodiny s deťmi, osamelé matky, tak musím povedať, že nikdy poslanci hnutia SMER, dneska strany HLAS, nikdy nepodporili naše dobré návrhy pre rodiny s deťmi a osamelé matky.
28. schôdza NR SR - 5.deň - B. popoludní
Dátum: 2021-05-11
Poslanec: Krištúfková, Petra (SME RODINA)
Druh vystúpenia: Vystúpenie

60. Ďakujem za slovo. Vážený pán predsedajúci, vážené kolegyne, vážení kolegovia, dovoľte mi predložiť spoločnú správu výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov. Národná rada Slovenskej republiky uznesením č. 645 z 18. marca 2021 pridelila predmetný návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci, určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie návrhu zákona v druhom čítaní vo výboroch. Predmetný návrh zákona prerokovali a odporučili Národnej rade Slovenskej republiky schváliť oba určené výbory. Z uznesení výborov Národnej rady Slovenskej republiky pod bodom III tejto spoločnej správy vyplývajú dva pozmeňujúce návrhy. Gestorský výbor odporúča hlasovať o návrhoch 1 a 2 v IV. časti tejto spoločnej správy spoločne so stanoviskom gestorského výboru schváliť. Gestorský výbor odporúča návrh zákona schváliť v znení schválených pozmeňujúcich a doplňujúcich návrhov. Spoločná správa výborov Národnej rady Slovenskej republiky o prerokovaní návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 102 z 3. mája 2021. Týmto uznesením ma výbor zároveň poveril, aby som na schôdzi Národnej rady Slovenskej republiky pri prerokovaní o predmetnom návrhu zákona informovala o výsledku rokovania výborov a predkladala návrhy v zmysle príslušných ustanovení zákona o rokovacom poriadku Národnej rady. Pán predsedajúci, otvorte, prosím, rozpravu.